**ДО**

**ОБЩИНСКИ СЪВЕТ**

**РУСЕ**

**ПРЕДЛОЖЕНИЕ**

**ОТ ЕНЧО ЕНЧЕВ**

*За Кмет на Община Русе*

*Съгласно заповед №РД-01-3615/19.11.2024 г.*

**ОТНОСНО:** Приемане на правилник за изменение и допълнение на Правилника за организацията, дейността и управлението на фонд „Граждански инициативи“;

**УВАЖАЕМИ ОБЩИНСКИ СЪВЕТНИЦИ,**

С настоящото предложение за изменение и допълнение на Правилник за организацията, дейността и управлението на фонд „Граждански инициативи“ се предлагат промени в посочения административен акт в две насоки:

1. Конкретно се посочват недопустими за финансиране дейности;
2. Прецизира се текста на чл. 7, ал. 2 на Правилника, с който се определя съставът на комисията, разглеждаща заявленията и изрично се предвиждат функциите на всеки от членовете й;

 Предложените промени са продиктувани от необходимостта за по-детайлно и прецизно дефиниране на задълженията и отговорностите на членовете на комисията за разглеждане на подадените заявления, както и конкретизиране на недопустимите дейности, с цел оптимизиране на работния процес при разглеждане на заявленията, улесняване на кандидатите при разработването на своите проекти и насърчаване използването на екологосъобразни мерки.

Общинският съвет е компетентен, в качеството му на орган на местното самоуправление, да определя политиката за изграждане и развитие на общината във връзка с осъществяването на дейностите по чл. 17 от ЗМСМА. В изпълнение на своите правомощия общинският съвет е овластен да приема и правилници, както и техни изменения. В този смисъл проектът за изменение на нормативния акт е съобразен със Закона за местното самоуправление и местната администрация, а оттам и с разпоредбите на „Европейската харта за местното самоуправление, ратифицирана със закон, приет от 37-о Народно събрание на 17.03.1995г. (ДВ, бр. 28 от 28.03.1995г.).

Срокът за предложения и становища по проекта на нормативния акт е 30 дни, считано от публикуването на интернет страницата на Общински съвет-Русе.

По изложените съображения и на основание чл. 63 ал. 1 от Правилника за организацията и дейността на Общински съвет - Русе, неговите комисии и взаимодействието му с общинската администрация, предлагам на Общински съвет – Русе да приеме следното:

**Р Е Ш Е Н И Е:**

На основание чл. 21, ал. 2, във връзка с чл. 21, ал. 1, т. 23, чл.17, ал.1, т.6, и чл. 20 от Закона за местното самоуправление и местната администрация и чл. 79 от АПК Общински съвет Русе

**РЕШИ:**

**Приема изменения и допълнения на** Правилника за организацията, дейността и управлението на фонд „Граждански инициативи“, както следва:

1. Чл. 4, ал. 1 се изменя по следния начин:

„Допустими за финансиране са дейности по озеленяване, оформяне на цветни пространства, боядисване и оформяне на зони за отдих в зелени площи – общинска собственост - междублокови пространства. За извършване на същите дейности е допустимо и предоставянето на инвентар и/или инструменти. Не са допустими дейности по бетониране и асфалтиране.“.

2. Чл. 5, ал. 2 се изменя по следния начин:

„Инициативи за суми, надхвърлящи предвидения в ал. 1 размер, могат да бъдат одобрени за финансиране само до размера по ал. 1, а сумите над посочения максимален размер са за сметка на кандидатите.

3. Чл. 7, ал. 2 се изменя по следния начин:

„Комисията се състои от председател, 4-ма членове и 2-ма резервни членове, като същите да изпълняват функции, както следва:

- Председател – служител от дирекция ЕЗГС, който приема заявленията, организира заседанията на комисията, участва в гласуването за приемане/отхвърляне на заявления, изготвя протокол от заседанието на комисията, изготвя отговори към подателите на заявленията с резултатите от решенията на комисията, участва в приемането на отчета за изпълнение при завършени инициативи, изготвя протокол от извършени проверки на облагородените терени.

- Член – служител на дирекция ФСД, който да отговаря за подписването на договори за одобрени инициативи, осигурява финансирането на одобрените инициативи, участва в гласуването за приемане/отхвърляне на заявления, извършва проверка на кандидатите за непогасени задължения към Община Русе, участва в приемането на отчета за изпълнение при завършени инициативи, поддържа архив на сключените договори и отчетите за изпълнените инициативи, съставя годишен отчет на дейността на комисията.

- Членове – 2-ма общински съветници, определени от председателя на Общински съвет-Русе, които да участват в гласуването за приемане/отхвърляне на заявления, да участват в приемането на отчета за изпълнение при завършени инициативи.

- Член – Ландшафтен архитект от ОП „Паркстрой“, който да предоставя експертиза по отношение засаждането на растителност, отговаря за осигуряване на заявен инвентар за реализиране на инициативи, да участва в гласуването за приемане/отхвърляне на заявления, да участва в приемането на отчета за изпълнение при завършени инициативи.

- Резервни членове – един член от дирекция ЕЗГС и един общински съветник.

# Контрол над дейността на комисията да се извършва от Зам.-кмет по „Опазване на околната среда и комунални дейности“.

**ВНОСИТЕЛ:**

**ЕНЧО ЕНЧЕВ**

*За Кмет на община Русе*

*Съгласно заповед №РД-01-3615/19.11.2024 г.*